
PRIFYSGOL METROPOLITAN CAERDYDD
TREFNIADAU DILYNIANT RHYNGWLADOL
Mae cofnod y Llawlyfr Academaidd ar Gydweddu Rhaglenni Allanol yn cynnwys methodoleg fel bod myfyrwyr sy’n bodloni meini prawf academaidd rhaglen partner yn gallu symud ymlaen i raglenni gradd penodol yn y Brifysgol gyda swm penodol o statws uwch ond heb yr angen am ystyriaeth unigol.

Mae’r adran hon yn ymdrin â threfniadau ffurfiol lle gall myfyrwyr sydd wedi cwblhau rhaglen yn llwyddiannus mewn sefydliad partner cymeradwy gael eu hystyried ar sail unigol i gael mynediad i raglen Prifysgol Metropolitan Caerdydd. Yn amodol ar y meini prawf mynediad penodedig a’r lleoedd sydd ar gael, mae cytundeb dilyniant yn darparu gwarant o ystyriaeth ar gyfer mynediad.

Proses Gymeradwyo

1. Diwydrwydd Dyladwy

Cyfrifoldeb yr Ysgol (trefniadau yn yr UE) a’r Ysgol Cyfathrebu, Marchnata a Recriwtio Myfyrwyr (MCSR) (trefniadau rhyngwladol) fydd nodi partner posibl sy’n dymuno gwneud cais am drefniant dilyniant a’r rhaglen/rhaglenni gradd targed, a’i gynorthwyo i baratoi am y broses gymeradwyo ffurfiol.

Ar gyfer trefniadau yn yr UE, bydd yr Ysgol yn cwblhau proses diwydrwydd dyladwy gychwynnol ar ddarpar bartneriaid. Ar gyfer trefniadau rhyngwladol, bydd MCSR yn cydweithio â’r Ysgol yn ôl yr angen er mwyn cwblhau proses diwydrwydd dyladwy gychwynnol ar y darpar bartner ac yn adrodd ar hynny i’r Pwyllgor Datblygu Portffolio. Bydd adroddiad o’r fath yn cynnwys sicrwydd sy’n cwmpasu’r canlynol:

enw da academaidd y partner posibl, ei enw da yn y maes pwnc a’r rhaglen/cymhwyster y mae myfyrwyr y partner yn symud ymlaen ohoni/ohono;

a yw unrhyw drefniadau dilyniant sydd gan y partner â phrifysgolion eraill yn gweithio’n dda;

os yw’r rhain yn cynnwys trefniadau dilyniant yn yr un maes pwnc â’r cynnig, y bydd nifer ddigonol o fyfyrwyr, a sut y bydd myfyrwyr yn cael eu dewis.

2. Gofynion Mynediad

Bydd yr Ysgol yn penderfynu pa mor gydnaws yw rhaglen/rhaglenni’r partner â meini prawf mynediad y rhaglen/rhaglenni y cynigir dilyniant iddi/iddynt. Bydd yr Ysgol yn sicrhau bod gofynion mynediad academaidd yn cydymffurfio â’r meini prawf mynediad safonol presennol ac yn argymell, yn ôl yr angen, unrhyw feini prawf ar gyfer pasio (gan gynnwys gofynion Saesneg lle bo hynny’n briodol) y mae’n rhaid i fyfyrwyr eu cyflawni er mwyn cael mynediad i raglen/rhaglenni’r Brifysgol.

Dylai’r lefel o Saesneg sy’n ofynnol ar gyfer mynediad adlewyrchu gofynion mynediad presennol, a dylid gofyn i fyfyrwyr ddarparu tystiolaeth o allu Saesneg e.e. IELTS.

3. Cytundeb Dilyniant

Bydd yr Ysgol (trefniadau yn yr UE) neu MCSR (trefniadau rhyngwladol) yn cyflwyno adroddiad diwydrwydd dyladwy i’r Pwyllgor Datblygu Portffolio ynghyd â Chytundeb Dilyniant drafft, y mae’n rhaid defnyddio’r templed cymeradwy ar ei gyfer.

Ar gyfer trefniadau yn yr UE, ar ôl i’r Pwyllgor Datblygu Portffolio gymeradwyo’r cynnig dilyniant, gall Deon yr Ysgol awdurdodi’r Cytundeb Dilyniant a threfnu awdurdodiad cyfatebol gan y partner. Ar gyfer cytundebau rhyngwladol, bydd y Llywydd a’r Is-Ganghellor (neu gynrychiolydd arall sydd wedi’i awdurdodi’n briodol) yn cael eu hargymell i awdurdodi’r Cytundeb Dilyniant. Yna bydd yr Adran Ymgysylltu Byd-eang yn trefnu bod y partner yn awdurdodi’r cytundeb hefyd.

Dylid cytuno ar gytundebau dilyniant am gyfnod penodol nad yw’n fwy na 5 mlynedd a dylid eu hadolygu gan yr Ysgol (trefniadau yn yr UE) neu MCSR mewn cydweithrediad â’r Ysgol (trefniadau rhyngwladol) yn rheolaidd.

Bydd copïau o’r Cytundeb yn cael eu cyflwyno i’r partner a’u cadw yn yr Ysgol (trefniadau yn yr UE) neu’r Adran Ymgysylltu Byd-eang (trefniadau rhyngwladol).

Ystyriaethau Ariannol

Ar gyfer trefniadau yn yr UE:

Mewn amgylchiadau arferol, bydd y partner yn talu unrhyw gostau rhesymol sy’n gysylltiedig ag ystyried y trefniant dilyniant arfaethedig. Gall y PDC hepgor costau o’r fath ar argymhelliad y Cadeirydd. Os yw partner yn disgwyl rhyw fath o ostyngiad ar gyfer ffioedd dysgu neu ysgoloriaeth, mae’r Ysgol yn gyfrifol am gytuno ar y trefniant ariannol mewn ymgynghoriad â’r Cyfarwyddwr Cyllid.

Ar gyfer Trefniadau Rhyngwladol:
Os yw partner yn disgwyl rhyw fath o ostyngiad ar gyfer ffioedd dysgu neu ysgoloriaeth, mae MCSR mewn ymgynghoriad â’r Ysgol yn gyfrifol am gytuno ar y trefniant ariannol mewn ymgynghoriad â’r Cyfarwyddwr Cyllid.



Monitro ac Adolygu

Ar gyfer trefniadau yn yr UE, mae’r Ysgol yn gyfrifol am fonitro a gwerthuso’r trefniadau dilyniant yn unol â’r Cytundeb. Ar gyfer trefniadau rhyngwladol, mae MCSR, mewn cydweithrediad â’r Ysgol, yn gyfrifol am fonitro a gwerthuso’r trefniadau dilyniant yn unol â’r Cytundeb.

[bookmark: cysill]Bydd adnewyddu’r Cytundeb yn digwydd yn ôl disgresiwn y PDC ar argymhelliad yr Ysgol (trefniadau yn yr UE), neu MCSR mewn cydweithrediad â’r Ysgol (trefniadau rhyngwladol). Bydd y broses adnewyddu yn dilyn y broses a amlinellir uchod ar gyfer cymeradwyaeth gychwynnol.

